**Partnerský vzťah**

Partnerský vzťah je vzťahom dvoch osôb. Zaraďujeme ho medzi interpersonálne vzťahy, pod ktorými rozumieme vzájomné pôsobenie dvoch a viacerých osôb. Vznikajú medzi nimi pozitívne alebo negatívne emócie, záväzky a zodpovednosť. Partnerský vzťah má okrem daných všeobecných charakteristík aj špecifické znaky, ktorými sa líši od ostatných interpersonálnych vzťahov. Ide o vzťah vždy len medzi dvoma osobami s existenciou určitých špecifických, blízkych emocionálnych väzieb medzi nimi. V priebehu času sa pridružujú záväzky a zodpovednosť. Do partnerského vzťahu vstupujú dvaja ľudia s individuálnymi vlastnosťami. Zo vzájomnej individuality môžu partneri ťažiť a obohatiť svoj vzťah, na jej základe však vznikajú aj konflikty oslabujúce vzťah. Pojem vystihujúci podstatu jedinečnosti každého človeka je osobnosť.

Vytvorenie partnerského, blízkeho vzťahu je jednou z vývinových úloh stojacich pred každým jedincom v adolescencii, dospelosti i v seniorskom veku. Človek je tvor spoločenský a skutočne v každej životnej fáze usiluje o partnerský vzťah. Kvalitný partnerský vzťah pomáha zdieľať problémy, umocňuje radosť z dosiahnutého úspechu. V prvom rade je nenahraditeľnou základňou pre optimálny psychický, fyzický a sociálny vývin detí. Jedinci fungujúci v partnerskom vzťahu sú psychicky a fyzicky zdravší a výkonnejší v práci. Už len tieto dôvody tvoria dostatočný základ preto, aby sme osobným vzťahom venovali dostatočnú pozornosť. Partnerské vzťahy sú nanajvýš osobné. Pod osobnými vzťahmi rozumieme individuálne významné vzťahy človeka k jemu najbližším osobám.